Forræder (TV-serie)

***Forræder*** er et norsk realityprogram som hadde premiere 9. september 2022 på TV 2 og TV 2 Play.   

Spillmester og programleder for serien er Mads Hansen.

## Programkonsept
Konseptet er at kjendiser skal flytte inn i en villa og løse en rekke oppdrag og utfordringer for å vinne en stor premie. Tre av deltagerne er valgt ut til å være «forrædere», og «forræderne» har i oppdrag å villede og eliminere folk i gruppen. 

Programmet er basert på tv-formatet *De Verraders (The Traitors)*, som ble vist på RTL i Nederland første gang i 2021. Det finnes lokale versjoner av serien mange steder i verden, og formatet distribueres av All3Media. I Norge var det opprinnelig Fremantle som produserte serien i Norge for TV2; fra sesong 3 overtok produksjonsselskapet Monster, som eies av Fremantle.

## Roller
### De lojale
De lojale er i flertall i spillet. Målet til de lojale er å forvise alle forræderne og stå igjen til slutt. De lojale vet ikke hvem som er lojale og hvem som er forrædere. 

### Forræderne
Forræderne velges ved trekning og utnevnes ved spillets start. Forræderne er i mindretall, men vet hvem hverandres identitet er. De kan ikke avsløre seg selv.

Målet til forræderne er å manipulere og forvirre de lojale og stå igjen til slutt.

## Spilleregler
I hver episode skal spillerne gjennomføre oppdrag for å samle sølv til premiepotten. Oppdraget skal utføres i samarbeid mellom lojale og forrædere. Sølvet fordeles mellom vinnerne av spillet i spillets siste runde.

Forræderne kan aldri bli flere enn ved spillets start, men blir de færre kan de rekruttere fra de lojale, enten ved å friste eller ved å tvinge.

### Friste
Det er spillmesteren som gir muligheten til å friste. Forræderne vil da få valget mellom å friste eller å drepe. Om forræderne velger å friste vil den lojale som fristes motta et brev fra forræderne, og velger selv om den vil godta tilbudet. 

Om den lojale aksepterer tilbudet vil den umiddelbart bli forræder og kan ikke angre dette. Det skal ikke drepes denne natten. 

Om den lojale avviser tilbudet vil ikke den lojale få vite forrædernes identitet. Det skal ikke drepes denne natten. Forræderne kan kun prøve å friste én lojal per natt. Det kan kun fristes i spillets første fire spillrunder.

### Tvinge
Hvis det kun er en forræder igjen, må forræderen tvinge en lojal til å konvertere. Den lojale som blir tvunget må konvertere til forræder.

### Dødsliste
Dersom dødslisten kommer i spill, vil forræderne plassere tre spillere på dødslisten. Én av disse spillerne vil med høy sannsynlighet bli drept påfølgende spillrunde.

Det finnes måter å overleve dødslisten på:
* Ved å vinne et skjold er du garantert å overleve dødslisten.
* Om forræderne ikke er fulltallige og velger å friste framfor å drepe.

Forræderne kan føre seg selv opp på dødslisten, men forrædere kan fortsatt ikke drepe andre forrædere. De må derfor ha minst én lojal igjen på listen for å kunne fullføre dødsliste-drapet. Dette er en taktikk med risiko. Det er opp til spillerne selv å analysere hva som er utfallet av forskjellige taktikker. 

Skjoldet beskytter også mot å bli ført opp på dødslisten. Om en spiller med skjold blir ført opp på dødslisten vil den ha kunnskap om dette før denne spilleren fortsetter spillet. Forræderne kan da ikke føre opp en ny spiller på dødslisten.

### Rådssalen
I hver spillrunde samles alle aktive spillere i rådssalen for å forvise en spiller. Den forviste spilleren er ute av spillet, og skal ikke kommunisere med de gjenværende spillerne. Før det stemmes over hvilken av spillerne som skal forvises, vil det være en åpen diskusjon, der alle spillere kan få muligheten til å påvirke utfallet. Det stemmes ved å skrive ned navnet på den spilleren en ønsker å forvise. 

Stemmene kan ikke endres når de har blitt skrevet ned. Stemmene leses opp en etter en på instruks fra spillmester. Hver spiller viser stemme tavla si, navnet det stemmes på sies høyt og spilleren kan rettferdiggjøre eller forklare sin stemme. Spillmesteren vil tydeliggjøre hvilken spiller som har fått flest stemmer. 

Spilleren med flest stemmer er øyeblikkelig forvist og ute av spillet. Spilleren må etter beskjed fra spillmesteren reise seg og avsløre sin rolle for de andre spillerne, før denne forlater rådssalen. 

Spilleren kan imidlertid ikke avsløre sin rolle i siste spillrunde. Den forviste spilleren skal ikke kommunisere med de gjenværende spillerne etter å ha blitt forvist eller drept. Dette er å betrakte som regelbrudd.

### Uavgjort avstemning
Skulle en avstemning ende uavgjort vil følgende protokoll benyttes:

Spillerne med like mange stemmer vil få ett minutt til å overbevise de andre spillerne. Deretter følger en avstemning over kun disse spillerne. Spillerne det stemmes på kan ikke selv delta i denne avstemningen.

Om det blir uavgjort resultat ved avstemning nummer to kan ikke disse spillerne lengre stemmes på. Det vil da gjennomføres en ny avstemning uten disse spillerne. Spillet fortsetter ikke før en vellykket avstemning har funnet sted.

### Måter å forlate spillet på
I *Forræder* er det to måter å forlate spillet på: gjennom forvisning eller eliminering. 
* **Forvisning:** Å bli forvist av flertallet i Rådssalen. En forvisning skjer hver spillrunde. Hver spiller har én stemme. Spilleren som har flest stemmer etter avstemningen er øyeblikkelig forvist og må avsløre sin rolle i spillet.
* **Eliminering:** Å bli eliminert av forræderne. Som regel vil en lojal bli eliminert av forræderne hver natt.

### Skjoldrommet og skjold
I Skjoldrommet kan spillerne vinne et skjold. Skjoldet beskytter mot eliminering påfølgende natt, men ikke mot å bli forvist. For å få tilgang til Skjoldrommet må spillerne fortjene sin plass via oppdragene. Det er opp til spilleren som har vunnet skjoldet om den ønsker å avsløre sitt eierskap.

### Dolkemiddag og dolken
I oppdrag blir de samme spillerne som får tilgang til skjoldrommet møte i dolkemiddagen. Der må de velge to andre spillere som får spille om dolken. En spiller kan se oppi en eske som enten er tom eller har dolken, og den andre spilleren kan velge om de vil bytte eske eller ikke. Dolken gjør at man har to stemmer i rådsalen.
*Kun i sesong 2*.

### Rådssal i siste spillrunde
Det gjenværende antall spillere forviser én spiller. Deretter stemmer spillerne på om de vil avslutte eller fortsette spillet.
* Om alle spillerne ønsker å avslutte spillet, avsløres rollene for hverandre. Dette initieres av spillmesteren. Har de samme rolle deles sølvet likt mellom spillerne. Har de ulike roller vinner forræderne.
* Om én eller flere spillere ønsker å fortsette spillet, skal en ny spiller forvises. Den som får flest stemmer er forvist.

Avstemninger gjennomføres til alle gjenværende spillere ønsker å avslutte spillet, eller det er to spillere igjen. Da avslører de gjenværende spillerne sin rolle for hverandre. Dette initieres av spillmesteren. 

Har de samme rolle deles sølvet likt mellom spillerne. Har de ulike roller, vinner forræderne. Spillere som blir forvist i siste spillrunde skal ikke avsløre rollen sin.

## Deltakere
### Sesong 1 (2022)

### Sesong 2 (2023)

### Sesong 3 (2023)

### Sesong 4 (2024)

### Sesong 5 (2025)

;Merknader



### Sesong 6 (2026)

## Priser og nominasjoner

## Se også
* Among Us
* Muldvarpen
* Liste over norske reality-TV-serier

## Referanser


## Eksterne lenker
* Forræder på TV2.no